Document ID: 32006R1882

ΚΑΝΟΝΙΣΜΌΣ (ΕΚ) αριθ. 1882/2006 ΤΗΣ ΕΠΙΤΡΟΠΉΣ
της 19ης Δεκεμβρίου 2006
για καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων νιτρικών ιόντων σε ορισμένα τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 11 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για τον καθορισμό μέγιστων επιτρεπτών επιπέδων για ορισμένες επιμολύνσεις στα τρόφιμα (2) προβλέπει μέγιστα επίπεδα για τα νιτρικά ιόντα στο σπανάκι, τα μαρούλια, τα μαρούλια τύπου «iceberg», τις παιδικές τροφές και τα μεταποιημένα τρόφιμα με βάση τα σιτηρά για βρέφη και μικρά παιδιά.
(2)
Η δειγματοληψία διαδραματίζει σημαντικό ρόλο στην πιστότητα με την οποία προσδιορίζονται τα επίπεδα των νιτρικών ιόντων, καθώς και οι διαδικασίες προετοιμασίας δειγμάτων.
(3)
Είναι αναγκαίο να καθοριστούν γενικά κριτήρια, με τα οποία πρέπει να συμμορφώνονται οι μέθοδοι ανάλυσης, ούτως ώστε τα εργαστήρια που είναι επιφορτισμένα με τη διεξαγωγή των ελέγχων να χρησιμοποιούν μεθόδους ανάλυσης συγκρίσιμου επιπέδου επιδόσεων.
(4)
Τα φρέσκα μαρούλια και το σπανάκι αποτελούν ιδιαίτερα ευπαθή προϊόντα και στις περισσότερες περιπτώσεις τα φορτία των εν λόγων προϊόντων δεν είναι δυνατόν να δεσμευτούν μέχρι να εκδοθεί το αναλυτικό αποτέλεσμα του επίσημου ελέγχου. Συνεπώς, στις περιπτώσεις αυτές οι αρμόδιες αρχές μπορεί να θεωρούν σκόπιμη και αναγκαία τη διενέργεια επίσημης δειγματοληψίας στον αγρό λίγο πριν από τη συγκομιδή.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η δειγματοληψία, η προετοιμασία των δειγμάτων και οι αναλύσεις για τον επίσημο έλεγχο των επιπέδων νιτρικών ιόντων στα τρόφιμα που απαριθμούνται στο τμήμα 1 του παραρτήματος του κανονισμού (ΕΚ) αριθ. 1881/2006 διεξάγονται σύμφωνα με τις μεθόδους που ορίζονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 2006.

Labels: 7
0
1